**PRILAGOJEN NAČRT OCENJEVANJA ZA ČAS POUKA NA DALJAVO – AKTIV TUJIH JEZIKOV (velja od 26. 11. 2020)**

**Predmeti: nemški jezik 1, nemški jezik 2, SNEJ, angleški jezik 1,**

**angleški jezik 2, SANJ**

Ves čas izvajanja izobraževalnega procesa bomo učitelji s sprotnim preverjanjem znanja pridobivali povratne informacije o znanju dijakov.

Upoštevamo vse ocene pridobljene pred morebitno uvedbo dela na domu.

Prilagojeno število ocen, glede na situacijo pouka na daljavo in število ur v predmetniku:

* predmeti s številom ur do 36 ur – 1 ocena (ustna/izdelek/predstavitev/v primeru pouka v šoli lahko pisna ocena)
* predmeti s številom ur do 72 ur – 2 oceni (ustna/izdelek/predstavitev/v primeru pouka v šoli tudi pisna ocena)
* predmeti s številom ur do 140 ur – 3 ocene (ustna/izdelek/predstavitev/v primeru pouka v šoli tudi pisna ocena)

V primerih, kjer bomo izvajali ustno ocenjevanje preko video aplikacij ali preko telefona, bomo ocenjevali po kriterijih ustnega ocenjevanja.

Ocenjevali bomo tudi pisne izdelke, ki nam jih pošiljajo dijaki preko aplikacije *Komunikacija (do 20. 11. 2020)*, oz. preko spletne učilnice ali elektronske pošte - naloge, ki predvidevajo krajše esejske odgovore na izvirna vprašanja, ki zahtevajo povezovanje znanja, daljše pisne sestavke, avtentične naloge (poročila, seminarske naloge, predstavitve projektnega dela, samostojne analize, dialoge…)

Pri oblikovanju ocene bomo upoštevali (tako pri ustni in pisni oceni ter oceni izdelka) vsebino, odzivnost, sodelovanje in prisotnost pri pouku, opravljanje domačih nalog in upoštevanje rokov za oddajo.

**Kriteriji za ustno oceno**

Pri oblikovanju ustne ocene upoštevamo dijakove zmožnosti pri besedišču, poznavanju slovnice, tekoči rabi jezika, pravilni intonaciji in izgovorjavi ter sodelovanju pri pogovoru. Na oceno vplivajo tudi zgoraj omenjeni kriteriji za delo na daljavo/na domu.

* Ocena neocenjeno, oz., NPS: dijak ni pristopil k ocenjevanju
* Ocena nezadostno: dijak nima zadostnega besednega zaklada, ne pozna osnovnih slovničnih pravil, ga je skoraj nemogoče razumeti
* Ocena zadostno:  dijak ima skromen besedni zaklad, precej slovničnih napak, vendar je sporočilo še možno razumeti
* Ocena dobro: dijakovo znanje je povprečno, besedni zaklad bogatejši, čeprav ne uporablja zahtevnejših slovničnih struktur
* Ocena prav dobro: dijak samostojno izraža svoje misli, aktivno komunicira, osnovnih napak je malo, slovnične strukture in besedni zaklad so na višjem nivoju. Na zahtevane naloge se hitro odziva.
* Ocena odlično: dijak uporablja slovnične strukture in besedišče na visokem nivoju ter tekoče in jasno izraža svoje misli.

**Kriteriji za ocenjevanje izdelka/pisne naloge – dela na daljavo/na domu**

|  |  |  |  |  |  |
| --- | --- | --- | --- | --- | --- |
| odlično (5) | prav dobro (4) | dobro (3) | zadostno (2) | nezadostno (1) | neocenjeno  (NPS/NOC) |
| Pisna naloga je natančna, pregledna in izraža samostojno delo dijaka.  Besedišče je bogato, sporočilnost je v celoti dosežena.  Izdelek ima le malo pravopisnih napak.  Dijak brez večjih napak uporablja tudi zahtevnejše slovnične strukture.  Izdelek je oddan v roku. | Pisna naloga je natančna, pregledna vendar izraža nekoliko manj samostojno delo dijaka.  Dijak sledi navodilom naloge.  Besedišče je manj bogato, sporočilnost je v glavnem dosežena.  Izdelek ima več pravopisnih napak, slovnične strukture so enostavnejše.  Izdelek je oddan v roku. | Pisna naloga je skromna, manj pregledna.  Dijak skuša slediti navodilom profesorice, vendar je več napak v besedišču in slovničnih strukturah.  Besedišče je skromno, sporočilnost je komaj dosežena.  Izdelek je oddan v roku. | Pri nalogah se pojavlja veliko napak, izdelki so napisani pomanjkljivo, vendar še razumljivi.  Določene naloge iz navodil niso rešene ali so nepravilno rešene.  Veliko napak je v rabi besedišča, dijak komaj obvlada enostavne slovnične strukture.  Izdelki so oddani, vendar z zamudo. | Izdelki ne dosegajo predvidenega namena in obsega, oz. dijak v svojem delu ne sledi navodilom naloge.  Izdelki so pomanjkljivi, z veliko napakami v besedišču in slovničnih strukturah.  Izdelki niso oddani do določenega roka, oz. so oddani več kot 5 dni po roku za oddajo izdelka. | Dijak ne odda izdelka ali odda izdelek več kot pet dni po roku za oddajo izdelka.  Dijak nima vsaj 50 % prisotnosti pri pouku na daljavo. |

**Popravljanje negativnih ocen in NOC/NPS**

Negativne ocene redovalnega obdobja bodo dijaki lahko popravljali preko spletnih video konferenc, preko telefona - vse po dogovoru s profesorico; oziroma v primeru vrnitve v šolo, tudi v šoli.

Popravljanje ocen poteka v skladu s Pravilnikom o ocenjevanju znanja v srednjih šolah.

Če se dijak brez opravičila ne odzove na pozive profesorice, ocena ni popravljena.